陳祕書分符星渚同舍餞別用杜甫老手便劇郡之句分韻賦詩得老字
作者：崔與之
朝代：宋

paragraphs: 天生一代奇，人瑞國之寶。
少游翰墨場，聲譽日杲杲。
蟠胸三萬卷，致君應有道。
懷璧掩其光，幾書州縣考。
翩翩鳳新雛，飛上羣玉島。
郎星粲光躔，同舍未爲老。
自詭乘一障，決計何太早。
分以星子符，廬阜足幽討。
榮途競奔逐，砥柱迴瀾倒。
自顧孤危蹤，歸意尤浩浩。
白頭頻送客，何以慰離抱。
江頭潮正平，西風一帆好。